Iya Aputukile Liuka Lyenu?
Liuka lyaVinjiho jaYehova lyaputukile kusongo yalikulukaji lyamyaka lyakusokesa 19. Halwola kana lizavu lyalindende lyavaka-kulinangula Mbimbiliya lyapwile kwakamwihi naPittsburgh, Pennsylvania, muUnited States, lyaputukile kukekesa vyuma yanangula Mbimbiliya. Vaputukile kukekesa vyuma vanangwilenga mujichachi navyuma yanangula chikupu Mbimbiliya. Vyuma vahehwojwele vavisonekele mumikanda nakuvipangila kuvatu, vyeka vyalovokele mumapapilo amijimbu namumikanda tunakuvuluka oholyapwa ngwetu Kaposhi Kakutalila Ali Nakuvilika Wangana waYehova.
Hali eli lizavu lyavaka-kulinangula Mbimbiliya hapwile nalunga umwe walijina lyaCharles Taze Russell. Ou lunga ikiye atwaminyinyine mulimo wakunangula Mbimbiliya nakusoneka Kaposhi Kakutalila, oloze keshi ikiye aputukile liukako. Russell navaze vakwavo vaka-kulinangula Mbimbiliya vafwililile kukundwiza kunangula chaYesu Kulishitu nakukavangiza vyuma vanangwilenga vaka-Kulishitu muchikungulwilo chamulikulukaji lyakulivanga. Hakuwana nge Yesu ikiye aputukile chikungulwilo chavaka-Kulishitu, ngocho twamumona kupwa ikiye aputukile liuka lyetu.—Wavaka-Kolose 1:18-20.
bem_Latn cjk_Latn cjk_Latn